Kerke wys Voortrekkermonument-vergadering van die handFoto: Reint Dykema Ds. Cassie Aucamp, voorsitter van die Gereformeerde Kerke in Suid-Afrika, het Woensdag gesê die kerke gaan nie vandag ŉ vergadering saam met die ANC by die Voortrekkermonument bywoon nie. “Die Deputate van die Gereformeerde Kerke in Suid-Afrika het die gesprek tussen adjunkpresident [Kgalema] Motlanthe en verskeie belangegroepe Dinsdag in Pretoria bygewoon,” het Aucamp in ŉ verklaring gesê. “Ons het die gesprek hoofsaaklik positief ervaar, en beide Mothlante en Pravin Gordhan [minister van finansies] het gepoog om eerlike antwoorde te gee op die kwelvrae in ons land, wat ook deur ons deputate geopper is.” Aucamp sê die kerke in Suid-Afrika het die verantwoordelikheid om vir die regering te bid en met hulle te skakel en teenoor hulle te getuig. “Ons wys die standpunt af dat die kerk slegs op die terrein van die spirituele moet beweeg, en niks te sê het oor die politiek van die dag nie. Só ‘n standpunt verloën die koninkryksroeping van die kerk,” het hy gesê. Hulle het egter die uitnodiging na die gesprek met die ANC by die Voortrekkermonument van die hand gewys. “Dit staan vir ons duidelik in die lig van verkiesingspropaganda eerder as doelgerigte skakeling met instansies uit die burgerlike samelewing,” het Aucamp gesê. “Met hierdie ontmoeting word kerke in die tyd van verkiesingskoors in wese na ‘n ‘politieke party’ genooi.” Hy sê dit is ook kommerwekkend wanneer die politieke partye na die kerke genooi word, soos wat dit “‘n algemene tendens geword het in die aanloop tot hierdie verkiesing”. “Ons verwerp die standpunt dat kerke vennote van politieke partye kan wees en moet help om party-politieke manifeste te bevorder. Op hierdie wyse word die kerk verpolitiseer en verloën hy sy uniekheid,” het Aucamp afgesluit.